정조 12년
戊申十月十五日辰時上御誠正閣大臣備局堂上引見入侍時左議政李性源右議政蔡濟恭行司直金華鎭戶曹判書徐有隣右參贊鄭好仁延豐君李𡊠禮曹判書李在簡吏曹判書鄭昌順兵曹判書李文源行副司直尹蓍東金尙集漢城判尹徐有防兼都承旨沈豐之刑曹判書李秉模行副司直徐有大朴祐源李在學吏曹參判洪秉纘行副司直金持默行副護軍趙心泰副修撰金啓洛左承旨李亨元假注書李貞運事變假注書李羲觀記事官李相璜金祖淳以次進伏訖性源等曰今朝日氣始叶冬令此時聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣上曰卿等今日適入來故特有來會之命矣性源曰次對屬耳其後連以草記稟處故別無他事矣性源曰頃因右通禮禹禎圭疏陳以湖南鎭安長水茂朱龍潭等四邑純布上納便否詳探民情論理報來後稟處之意行會本道矣卽見全羅監司徐龍輔牒報則以爲道內大同納布只是長水雲峰而兩邑自是山峽之地素勤麻絲之業每以半錢之辦納還賣全疋之麻布況法典定貢本是麻布更申舊制許令純布實合事宜爲辭矣鎭安茂朱龍潭等邑則道臣初不擧論可知其本非布産邑而長水雲峰則地乃山峽業是麻絲而錢布參半果違民願依嶺南四邑例許令以純布上納似好矣上曰右相之意何如濟恭曰嶺南布産之邑旣許以純布上納湖南兩邑似不可異同矣上曰依爲之出擧條性源曰知事鄭昌聖宋載經日前旣因飭敎肅命而今日次對又爲懸病推考警責何如上曰依爲之出擧條性源曰臣俄聞北道消息則牟還當捧之數爲十四萬石而已捧者爲十萬石至於南關守令則亦或以準捧爲期云以此推之北民事似不至於捐瘠之境誠幸矣上曰若然則向來騷動無或太過耶濟恭曰今番禁髢雖係婦女首飾卽一王制度毋論士夫與閭巷方以簇頭里爲新制而或言筵席旣有花冠勿禁之敎則花冠亦所當着以故欲捨簇頭里造用花冠之議盛行云花冠雖未知的是中華之制旣與加䯻有異則未必爲防禁之物而若與簇頭里一時雙行則亦非定制本意故敢達矣上曰左相之意何如性源曰臣於閤外亦聞右相之言新頒事目乃是定制令行不多日士夫家婦女一是遵行如花冠等小名色雖是禁條之外似無捨此趨彼之理而但聞花冠之制價廉而工省若然則閭巷之間亦不無盛行之慮矣上曰花冠不載禁條雖不必一一禁斷元事目旣以簇頭里定制此固時行之式新令之下何可捨此趨彼況簇頭里亦一中華制度乎以卿所奏更加嚴飭期於遵令至於花冠或塗彩或傳金云未必不爲尙侈之一端有司堂上旣承筵敎分付工曹造作匠手等處亦爲各別嚴飭可也出擧條上曰花冠雖不必設禁而若至於一世之靡然從之則烏在其定制之意乎蓋上衣下裳無非宮樣則至於簇頭里何可嫌避乎況簇頭里未嘗非華制者乎花冠之法雖未知所自出而其本則似非婦人首飾也花冠之花字或以華字而稱之云何說爲得耶濟恭曰此是中華之制故稱之以華冠者有之或以有花紋謂之以花冠云矣上敎昌順曰花冠之說蓋自卿出而予亦以不必設禁爲敎矣若以此遂謂之許着花冠則豈可乎此制若至盛行則卿不得辭其責矣分付匠手使毋得造出可也上曰頃以事目頒布之遲滯有將臣問備之罰而左相之以此箚引誠過矣蓋事目張數不多一二日內不難畢役而延至五六日前所未聞此則監印堂上不善擧行之致而至於校正堂上之替當引義誠無意義故傳敎以印堂被加等之罪則校堂其將出城而越江外爲敎矣濟恭曰校堂則不必引義者誠如聖敎矣上曰芸閣番次誠不成說或有一人之近十年長番安有如許番規乎雖以成大中言之入直許久不可無變通之道矣性源曰此由於芸閣參下無人之致而事甚苟難實合變通矣濟恭曰臣嘗有所耿耿者敢此仰達矣惟我殿下自御極之初銳意釐革者最以科弊爲第一急先務而迄無好道理不免因循而至今蓋緣科制之猝難更張而及至今年監試一二所儒生之致命者至於十餘人之多此何等驚心者乎場屋卽古所稱禮圍之地而名以靑衿前後傷命者非止一再此不可使聞於隣國也除非出征將士而無異橫尸陣前者於古豈有哉王者奉天之道當以重人命爲先寧可立視其死而不至救乎科制莫重固難猝然爲大更張而雖於節目間當先釐正以祛蹂躪之患係是不可已者小臣惶恐竊以爲此若默運淵衷博詢在廷則必有矯救之方矣上曰左相之意何如性源曰十餘儒生之場屋中致命實爲驚心右相所奏誠甚得宜而若其救弊之方則右相亦以面試爲好矣上曰大抵法制當以根本爲重而近來不幸事變疊出故凡於政令務從鎭安有罪者不死便同無法而加之以朝廷之上專事要譽自大官以下不欲爲礙眼之事如是而國何以有法乎予嘗以爲要譽之害甚於貪婪者此也朝廷如此則可謂國無法也國無法則場屋之亂雜固宜也安得無儒生蹂躪之患耶非但此也至於通塞係是朝廷大事當有防限之曉然易知而近來朝廷全無規模雖某也塞某而問之則曰吾不知也尤可切痛者向來宇鎭之見枳也一世皆不知見枳之由前後銓堂數十人亦皆曰不知則夫孰有知之者乎蓋於其塞也不知塞而塞於其通也不欲自其手爲之者此誠近來之痼弊故予之向來疏通非徒爲疏通而已通之之中亦欲明塞之之本也如此然後隄防可嚴義理可固故也蓋因循之弊轉爲要譽要譽之害甚於貪婪上自大臣下至百執事苟能任怨則弊豈至斯乎朝廷之如是而雖欲士習之歸正其可得乎苟欲使科場之法嚴明則當先自升學爲始而近來升學專不成說大司成學敎授之最無良者先爲嚴繩然後科弊可革士習可正此雖若迃遠而如是然後可以責效於大比之科也近來之言科弊者輒主面試之論領相之意亦以此爲好而終非慰悅多士之本意故非不留意而尙未果矣蓋及第殿試與面試一也而至於生進則無此規雖未一一面試抽栍爲之亦無不可而未知物議之果如何也予之本意謁聖增廣之外至於庭試卽日唱榜科以不設爲定而昨年緣於事勢未免破格而行之而實非本意也顧今監試之弊至於此極者蓋赴擧之儒半是卿相子弟而只看朝廷模樣故亂雜之患良有以也寧不寒心哉濟恭曰聖敎以朝廷之要譽爲憂而臣則以爲此與要譽有異而專是謀身也只知有國而不知有身者顧今朝廷有幾人乎其中亦豈無先公後私之心而若不謀身則其害必至故不得不混歸於一套矣科弊之當自升學釐正聖敎誠切當近來升學課試之法大異於前古之庠製則不爲等等各設一時之選多或至五六十人故爲敎授者擧其所知之外亦有得人材之效多士不無聳動矣今則庠製逐月逐等而設行故所取不過詩賦各五人取其所知亦患不足何暇擇人才乎以此言之實不如多選之爲愈也上曰等等各設此是柳戇泮長時所行也性源曰右相之言非不爲好而此亦一編之論也今日朝廷雖無規模爲殿下臣子者豈有盡爲謀身之理哉臣忝在大官一未嘗糾正不如法者則亦難辭其責矣至於庠製只係敎授之公私而已豈在於選數之多少也上曰卿等之言皆好矣濟恭曰吳隱之雖酌貪泉而其操不改苟使敎授有公正眼目則不係於選數之多少者果如左相所奏矣上曰科弊之言端旣出何以則有矯救之道耶入侍諸宰各陳所見可也華鎭曰科制莫重何敢臆對而以臣愚意則赴擧儒生自五部成冊成冊之外若有亂入之摘發則京兆五部官員隨現論勘似或爲一分救弊之道矣有隣曰科弊莫如近日固當矯救而未及講究不敢指一以奏矣好仁曰科弊果如右相所奏蓋自升學已長年少輩澆競之風矣若其救之之道則臣已於年前仁政門朝參時略有所陳大司成學敎授擇其公正者限三四年久任則似好矣上曰近來泮長之久任者無如閔鍾顯其果有成效之著見耶性源曰計劃榜出後始有某也公某也私之論而至於閔鍾顯則其成效未詳其如何矣濟恭曰以臣所聞徐有防之爲泮長也最善考試多士尙今頌之云矣上曰諸宰亦知閔鍾顯泮長時事乎有隣曰閔鍾顯之泮中擧職不過士子用度節目間事而至於館宇亦不能修戢則未可謂有成效矣𡊠曰臣於科弊未有料量不敢仰對矣在簡曰科弊則果當改而實未知何以則爲好矣昌順曰科弊不可不釐正故臣於都承旨待罪時及禮堂收議時略陳所見矣面試之法雖無不可而蹂躪之弊由於勢家子弟多率隨從之致則不可以面試而禁此弊略倣鄕擧之古法使隨從無由混入則庶可少勝矣文源曰臣無講究不敢爲對矣蓍東曰我國科制實是金科玉條而法久弊生不可無更張矣然而節目之釐正終不若紀綱之先立若不先立紀綱則雖正節目而弊又生焉博詢處之似好矣尙集曰臣則以爲禹禎圭疏中論科弊一款爲第一義臣固犂然而當於心矣其所謂邑倅選送於監營監營面試上送於禮曹云者不無所見矣臣於待罪嶺藩時見之則文學之士多至黃䤋此實科場用私有此遺珠之患故也京師卽四方之表也苟以有文識公明者爲泮長敎授依倣鄕擧之法仍行面試之制則自近及遠可期風動而借述隨從之弊可以禁止矣上曰此則然矣而未赴擧之類則於士農工賈無所歸屬不免半上而落下將何以處之耶濟恭曰大化陶鎔雖無物不遂而至於此輩渠旣自棄則亦不可恤矣有防曰科弊果極矣而無講究者不敢爲對矣上曰金鍾秀以爲選赴擧之士使各部成冊云此與鄕擧之意同矣豐之曰以臣愚見實無救弊之責矣在學曰或言面試或言鄕擧而未知何說之爲宜也祐源曰科制係是更張則不敢遽然爲對矣秉纘曰臣意則科制雖難猝改而外方能文之士不赴本道試而入京觀光者多歸於有勢家自今以後大比之科各自其道赴試不得使入京則似無紛雜之弊矣性源曰京師四方之根本則鄕儒之觀光者豈可禁止乎上曰吏參之言好矣而聞左相言則事固如此不可行矣濟恭曰京師乃標準之地則不可禁其赴試者果如左相所奏矣鄕擧之法非不近古而終涉窒礙適足爲增其躁競之歸面試亦非不可而古之學禮講設行亦面試之意而終無實效殿試亦與面試無異而近來殿試無見落之事今雖行面試安知其後之不如學禮講及殿試之樣也若欲釐改則無出於二者而亦未知其必可行也上曰此皆節目間事大體先立紀綱之言好矣上世則導以德齊以禮而至於後世則不得不齊之以刑雖不可嚴法以威而使士子知懼則似或少勝矣若論立制之本意則雖照訖講亦未嘗不好不必別立法制惟在因舊修明之如何矣自前謁聖時入門收券之數少不下數萬而予於戊戌初行謁聖其時先期收錄名成冊使無亂入之弊故收券不過千餘丈入門時靑陽門無喧沸之聲猶可見申飭之效而且丁酉年監試使兪判府及鄭民始爲考官而赴擧之流不敢任意攔入至於近來場屋亂雜至此髢䯻之弊雖極而猶不如科弊之甚矣此無他朝廷之無法故也若使朝廷有一分規模則其弊豈至於此乎濟恭曰法制雖不可猝然更張而惟在聖心之彌綸而已亦豈無矯救之道乎上曰此亦在於卿等矣大抵政令不可獨運雖以禁髢一事言之亦賴右相陳奏之效承佐之功果如斯矣若使朝廷之紀綱少勝則科弊特其一事自可有矯救之方矣近來之以不崖異沒稜角爲事者誠一痼弊若用崖異有圭角之人則或不爲無助耶濟恭曰崖異與正直有異終不能無弊矣上曰崖異雖曰有弊猶勝於沒稜角矣直腸之人何可盡得耶上曰場屋逃躱之人其時失捕而易月之後能爲捉得捕廳事不料其如是誠可賞也性源曰捕廳之如是擧行實非始料矣昌順曰伏見咸鏡監司李崇祜狀啓則以爲道內各邑皆有例兼敎養官而長津今旣陞邑則宜有敎養官令臣曹稟處云長津本以咸興分割之地今已陞府高山察訪旣兼咸興敎養官則長津敎養官亦以高山察訪差定以爲兼管事分付何如上曰依爲之出擧條心泰曰臣營別驍衛及馬兵都試初抄已自各鎭報來而兩年會試尙不得設行矣依守禦廳例今月晦前城外設行試取似好故敢此仰達矣上曰依爲之出擧條上曰王大妃殿進御人蔘粟米飮自今日停止出榻敎命退諸臣以次退出